Na temelju čl. 35. i 48. Zakona o predškolskom odgoju i obrazovanju (NN 10/97, 107/07, 94/13, 98/19,57/22,101/23), i članka 32. Statuta Grada Trilja („Službeni glasnik grada Trilja“ 03/09, 01/13, 02/18, 01/21, 05/23 i 09/23), Gradsko vijeće Grada Trilja na \_\_\_\_\_\_\_ sjednici održanoj \_\_\_\_\_\_\_\_\_\_\_\_. godine donosi

**ODLUKU**

**o mjerilima za naplatu usluga Dječjeg vrtića Trilj**

**Članak 1.**

Ovom odlukom utvrđuju se visina, uvjeti i način naplate usluga Dječjeg vrtića Trilj (u daljnjem tekstu: dječji vrtić) od roditelja/staratelja - korisnika usluga (u daljnjem tekstu: korisnika usluga).

**Članak 2.**

Dječji vrtić Trilj obavlja usluge predškolskog odgoja i obrazovanja te skrbi o djeci predškolske dobi (u daljnjem tekstu: predškolski odgoj) ostvarivanjem redovitog programa njege, odgoja, naobrazbe, zdravstvene zaštite, prehrane i socijalne skrbi djece predškolske dobi uz mogućnost provedbe posebnih kraćih programa.

**Članak 3.**

Usluge dječjeg vrtića ostvaruju se u petodnevnom radnom tjednu kao:

* Redoviti 10 - satni vrtićki program (cjelodnevni vrtićki program)
* Redoviti 10 - satni jaslički program (cjelodnevni jaslički program)
* 4-6 satni jutarnji poludnevni program (poludnevni jutarnji program)
* 4-6 satni popodnevni poludnevni program (poludnevni popodnevni program)

Program predškole namijenjen je djeci koja nisu obuhvaćena nekim od organiziranih oblika predškolskog odgoja i obrazovanja, a na jesen polaze u prvi razred osnovne škole i za djecu s područja Grada Trilja je besplatan. Program predškole organizira se u trajanju i prema rasporedu utvrđenom Godišnjim planom i programom rada Vrtića.

Programi iz stavka 2., ove Odluke provode se u trajanju i prema rasporedu utvrđenom Godišnjim planom i programom rada Vrtića te u zavisnosti od interesa roditelja.

**Članak 4.**

Troškove usluga dječjeg vrtića snosi Grad Trilj kao osnivač i korisnici programa.

Ekonomska cijena vrtića obuhvaća slijedeće vrste troškova:

* bruto plaće,
* naknade i materijalna prava radnika
* prehranu djece
* materijalne izdatke
* energiju i komunalije
* tekuće održavanje objekta i opreme
* nabavu namještaja i opreme
* nabavu didaktičke opreme
* nabavu sitnog inventara

**Članak 5.**

Za obavljanje usluga iz članka 3. ove Odluke, puna mjesečna cijena programa Dječjeg vrtića za pedagošku godinu izračunava se na osnovi ukupnog godišnjeg rashoda i procijenjenog godišnjeg broja korisnika usluga Dječjeg vrtića za pedagošku godinu.

Punu mjesečnu cijenu usluga Dječjeg vrtića utvrđuje Gradonačelnik Grada Trilja na prijedlog Upravnog vijeća Dječjeg vrtića do 3. srpnja.

**Članak 6.**

Korisnik usluga Dječjeg vrtića koji ima prebivalište na području Grada Trilja sudjeluje u plaćanju pune mjesečne cijene usluga Dječjeg vrtića ovisno o duljini trajanja programa i to:

* Redoviti 10 - satni vrtićki program (cjelodnevni vrtićki program) – 20 % ekonomske cijene
* Redoviti 10 - satni jaslički program (cjelodnevni jaslički program) – 20 % ekonomske cijene
* 4-6 satni jutarnji poludnevni program (poludnevni jutarnji program) – 13% ekonomske cijene
* 4-6 satni popodnevni poludnevni program (poludnevni popodnevni program) – 13 % ekonomske cijene

Grad Trilj financirat će razliku do visine ekonomske cijene boravka djeteta u Dječjem vrtiću.

U slučaju kada samo jedan od korisnika usluga i dijete imaju prebivalište na području Grada Trilja, njihovo sudjelovanje u mjesečnoj cijeni usluga Dječjeg vrtića utvrđuje se sukladno stavku 1. ovog članka.

**Članak 7.**

Korisnik usluga Dječjeg vrtića koji nema prebivalište na području Grada Trilja plaća punu mjesečnu cijenu usluga Dječjeg vrtića iz članka 5. ove Odluke.

Iznimno od odredbe stavka 1. ovog članka, korisnik usluga koji ima prebivalište na području druge jedinice lokalne samouprave koja je sklopila Ugovor o međusobnim pravima i obvezama s Dječjim vrtićem, sudjeluje u cijeni usluga Dječjeg vrtića sukladno odluci predstavničkog tijela te jedinice lokalne samouprave.

**Članak 8.**

Mjesečno sudjelovanje korisnika usluga s prebivalištem na području Grada Trilja u punoj mjesečnoj cijeni usluga Dječjeg vrtića, utvrđeno u smislu članka 6 stavak 1.ove odluke umanjuje se kako slijedi:

**Oslobađaju se obveze sudjelovanja u cijeni programa dječjeg vrtića**:

* djeca s teškoćama u razvoju temeljem Rješenja

**Utvrđuje se umanjenje sudjelovanja u cijeni programa**:

* djeca čija obitelj koristi stalnu novčanu pomoć Centra za socijalnu skrb, temeljem Rješenja, korisnik sudjeluje s 50% cijene utvrđenog programa
* korisniku usluga sa dvoje ili više djece koja istodobno pohađaju dječji vrtić, za drugo dijete 70 %, za treće i svako sljedeće dijete korisnici su oslobođeni plaćanja usluga
* dijete samohranog roditelja, korisnik sudjeluje s 70% cijene utvrđenog program (temeljem rješenja)
* za dijete koje zbog bolesti i to preko 30 dana ne koristi program vrtića, korisnici sudjeluju s 50% cijene utvrđenog programa
* za dijete koje zbog bolesti ne koristi program 10 i više dana korisnik plaća 70% cijene vrtića samo uz predočenje ispričnice od nadležnog liječnika koju je dužan dostaviti do zadnjeg dana u mjesecu
* djeca invalida domovinskog rata – prema stupnju invalidnosti

Korisnik može koristiti samo jednu olakšicu koja je za njega najpovoljnija.

Pravo na olakšice u plaćanju redovitog programa utvrđuju predškolske ustanove na temelju dokumentacije koju dostavljaju korisnici.

**Članak 9.**

Program dječjeg vrtića i jaslica organizira se u pravilu za pet radnih dana tjedno osim za vrijeme blagdana.

U vrijeme ljetnog dežurstva, plaćanje vrtića za srpanj i kolovoz izvršava se na sljedeći način:

- za dijete koje ne pohađa vrtić a upisano je u redoviti program korisnik plaća akontaciju u iznosu od 30 % cijene odabranog programa

* za dijete koje pohađa vrtić za vrijeme ljetnog dežurstva, korisnik plaća punu cijenu za mjesec koji pohađa vrtić

**Članak 10.**

Korisnici usluga dužni su sudjelovanje u cijeni programa dječjeg vrtića uplatiti na žiro-račun dječjeg vrtića, najkasnije do 15-tog u mjesecu za prethodni mjesec.

Ako korisnik ne izvrši obvezu plaćanja u roku od 30 dana od isteka zadnjeg dana dospijeća obveze iz stavka 1. ovog članka, dječji vrtić može otkazati pružanje usluge, a potraživanje naplatiti aktiviranjem sredstava osiguranja plaćanja ili drugim raspoloživim sredstvima.

Dječji vrtić će također otkazati korisniku pružanje usluge čije dijete izostaje iz vrtića, a korisnik o razlogu izostanka ne izvijesti u roku od 30 dana od početka izostanka.

**Članak 11.**

Korisnik je dužan obavijestiti dječji vrtić o prekidu korištenja usluga najmanje osam dana prije prekida.

**Članak 12.**

Dječji vrtić i korisnik sklapaju ugovor o neposrednim pravima i obvezama u skladu s odredbama ove odluke te općeg akta dječjeg vrtića

**Članak 13.**

Vrtić može otkazati pružanje usluga korisniku za slučaj:

* nemarnog i neodgovornog odnosa korisnika prema predškolskoj ustanovi (nepoštivanje kućnog reda, neplaćanje učešća u cijeni boravka i sl)
* kada stručna služba vrtića ustanovi da dijete s posebnim potrebama nije sposobno biti uključeno u vrtić.

**Članak 14.**

Ova Odluka objavit će se u „Službenom glasniku Grada Trilja“, a stupa na snagu osmog dana od dana objave u Službenom glasniku Grada Trilja.

**Članak 15.**

Stupanjem na snagu ove Odluke prestaje vrijediti Odluka o utvrđivanju ekonomske cijene predškolskog programa odgoja i obrazovanja te uvjetima sudjelovanja korisnika u cijeni predškolskog odgoja i obrazovanja Klasa: 601-01/23-01/14, Ur.broj: 2181-12-01-23-01 od 31. listopada 2023. godine, te Odluka o utvrđivanju ekonomske cijene predškolskog programa odgoja i obrazovanja te uvjetima sudjelovanja korisnika u cijeni predškolskog odgoja i obrazovanja za pedagošku godinu 2024/2025 Klasa: 021-01/24-01/0007, Ur. broj: 2181-12-01-616-24-9 od 15. listopada 2024. godine.

KLASA:

URBROJ:

**PREDSJENIK GRADSKOG VIJEĆA**

Mirko Odrljin

**Obrazloženje**

Temelj za donošenje ove odluke nalazi se u čl. 35. i 48. Zakona o predškolskom odgoju i obrazovanju (Narodne novine broj 10/97, 107/07, 94/13, 98/19, 57/22 i 101/23).

Prijedlogom Odluke o mjerilima za naplatu usluga Dječjeg vrtića „Trilj“

od roditelja/ staratelja - korisnika usluga utvrđuju se mjerila za naplatu usluga Dječjeg vrtića „Trilj“ (u daljnjem tekstu: Dječji vrtić). Odlukom Gradskog vijeća Grada Trilja uređena su mjerila za naplatu usluga Dječjeg vrtića Trilj. Cilj ove odluke je definirati visinu, uvjete i način plaćanja vrtićkih usluga koje koristi lokalno stanovništvo.

Vrtićki programi podijeljeni su na redoviti cjelodnevni program (10 sati), jaslički program (također 10 sati), te poludnevne programe u trajanju od 4 do 6 sati (jutarnji i popodnevni). Poseban je naglasak stavljen na program predškole, koji je za djecu s područja Grada Trilja besplatan, što doprinosi ravnopravnijem pristupu obrazovanju.

Usluge dječjeg vrtića financiraju se zajednički od strane Grada Trilja i korisnika usluga, a ekonomska cijena uključuje plaće zaposlenih, prehranu, energente, nabavu opreme i drugo. Puna mjesečna cijena programa (ekonomska cijena) određuje se temeljem godišnjih rashoda i broja djece, a odluku o visini pune mjesečne cijene donosi gradonačelnik do 31. srpnja za nadolazeću pedagošku godinu.

Korisnici s prebivalištem na području Grada Trilja plaćaju 20% ekonomske cijene za cjelodnevne programe i 13% za poludnevne. Grad Trilj pokriva preostali iznos.

Odluka također propisuje socijalne olakšice. Tako su, primjerice, djeca s teškoćama u razvoju potpuno oslobođena plaćanja, a korisnici socijalne pomoći plaćaju 50% cijene. Postoje i dodatni popusti za drugo i treće dijete, te djecu koja ne pohađaju vrtić zbog bolesti.

Korisnici i vrtić sklapaju ugovor, a vrtić ima pravo raskinuti ga u slučaju neodgovornog ponašanja korisnika.

Slijedom navedenog, predlaže se donošenje odluke u priloženom tekstu.